Min erste vnd ouch min leste
Min erste vnd ouch min leste·
froͤide wc ein wib·
der ich minen lip·
bot ze dienste iemer me·
dú hoͤhste vnd ouch dú beste·
in dem herzen min·
seht dc mv̊s si sin·
der ich selten fro beste·
ir tůt leider we·
al min sprechen vnd min singen·
des mv̊s ich an froͤiden mich nv twingen·
vnd truren swar ich ge·

Nv ratent lieben frǒwen·
wc ich singen mv́ge·
so dc es ir túge·
sang ist ane froͤide kranc·
mir wart niht wan ein schǒwen·
von ir vnd der grůs·
den si teilen mv̊s·
mit der werlte svnder danc·
dv́ zit ist zekranc·
âne froͤide vnd ane wunne·
nv wol dar swer mich geleren kvnne·
dc ich singe ir nv́wen sanc·

Wer ir mit mime sange·
wol so svnge ich ir·
sus verbot sis mir·
vnd ir tete min swigen bas·
nv swige aber ich ze lange·
solde ich singen me·
dc tet ich als ê·
wie zimt miner frǒwen dc·
das si min vergas·
vnd verseite mir ir hulde·
owe des wie rêhte vnsanfte ich dvlde·
beide ir spot vnde ǒch ir has·

Vil wiplich wib nv wende·
mine sende klage·
die ich tǒgen trage·
dv weist wol wie lannge zit·
ein seldenriches ende·
wirt mir dc von dir·
so siht man an mir·
froͤide ane alle wider strit·
sit dc an dir lit·
mines herzen hohgemvͤte·
maht dv troͤsten mich dvr wibes gvͤte·
sit din trost mir froͤide git·

Ich sihe wol dc min frǒwe·
mir ist vil gehas·
doch versv̊che ichs bas·
in verdiene ir werden grůs·
des ich ir wol getrǒwe·
dc hat si versworn·
ir ist leider zorn·
dc ichs der werlte kv́nden mv̊s·
dc ich niemer fůs·
von ir dienste mich gescheide·
es kom mîr ze liebe ald ir ze leide·
lihte wirt mir swere bůs·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse